ബില് പാസായി തൊഴിലുറപ്പ് തൊഴിലാളികള്ക്ക് അവശതാ പെന്ഷനും തിരുവനന്തപുരം: മഹാത്മാഗാന്ധി ഗ്രാമീണ തൊഴിലുറപ്പുപദ്ധതിയിലെയും അയ്യങ്കാളി നഗര തൊഴിലുറപ്പുപദ്ധതിയിലെയും തൊഴിലാളികള്ക്ക് ക്ഷേമനിധി ഉറപ്പാക്കുന്ന ബില് നിയമസഭ ഐകകണ്ഠ്യേന പാസാക്കി. കേരള തൊഴിലുറപ്പുതൊഴിലാളി ക്ഷേമനിധി ബില് എന്നാണ് ബില്ലിന്റെ പേര്. മഹാത്മാഗാന്ധിയുടെയും അയ്യങ്കാളിയുടെയും പേരിലാണ് തൊഴിലുറപ്പുപദ്ധതികള് എന്നതിനാല് ബില്ലിന് കേരള മഹാത്മാഗാന്ധിഅയ്യങ്കാളി തൊഴിലുറപ്പുതൊഴിലാളി ക്ഷേമനിധി ബില് എന്ന് പേരിടണമെന്ന് പ്രതിപക്ഷം ആവശ്യപ്പെട്ടു. കേരള തൊഴിലുറപ്പുതൊഴിലാളി ക്ഷേമനിധി ബില് എന്നതാണ് അഭികാമ്യമെന്ന് സബ്ജക്ട് കമ്മിറ്റി തീരുമാനിച്ചതായി മന്ത്രി ഗോവിന്ദന് പറഞ്ഞു. പേരുമാറ്റം ആവശ്യപ്പെട്ട് കെ.കെ. രമ നല്കിയ ഭേദഗതി വോട്ടിനിട്ടെങ്കിലും പരാജയപ്പെട്ടു. അവശതയോ അംഗഭംഗമോ കാരണം തൊഴിലുറപ്പുജോലിയില് തുടരാനാവാതെ വന്നാല് അടച്ച അംശദായം പലിശസഹിതം തിരികെനല്കണമെന്ന വ്യവസ്ഥയില് മാറ്റംവരുത്തി. ഇത്തരം അംഗങ്ങള്ക്ക് പണം തിരിച്ചുനല്കുന്നതിനൊപ്പം അവശതാപെന്ഷനും നല്കും. രാജ്യത്താദ്യമായാണ് ഒരു സംസ്ഥാനം തൊഴിലുറപ്പുതൊഴിലാളികള്ക്ക് പെന്ഷന് ഏര്പ്പെടുത്തുന്നതെന്ന് മന്ത്രി എം വി ഗോവിന്ദന് പറഞ്ഞു. 18മുതല് 55വയസ്സുവരെ പദ്ധതിയില് ചേരാം. അറുപതുവയസ്സുമുതലാണ് പെന്ഷന് അര്ഹത. എത്ര രൂപയായിരിക്കും പെന്ഷനെന്ന് പിന്നീട് തീരുമാനിക്കും. 50 രൂപ മാസം അംശദായം അടയ്ക്കണം. തുല്യതുക സര്ക്കാരും അടയ്ക്കും. തൊഴിലുറപ്പുക്ഷേമനിധിയില് ചേരുന്നവര്ക്ക് നിലവില് കിട്ടിക്കൊണ്ടിരിക്കുന്ന മറ്റു ക്ഷേമപെന്ഷന് നിഷേധിക്കരുതെന്നും പ്രതിപക്ഷം ആവശ്യപ്പെട്ടു. Stories you may Like